VAASAN
HALLINTO-OIKEUS			
Korsholmanpuistikko 43  		 	Numero 
PL 204	 					H 00150/07
65101 VAASA
p. 010 36 42611  					26.6.2007
f.  010 36 42760	  		
s-posti  vaasa.hao@om.fi

Oikeusministeriö
Oikeushallinto-osasto	
PL 25
00023 VALTIONEUVOSTO

ASIA		 

Lausunto oikeusapulainsäädännön muutostarpeita koskevasta työryhmän mietinnöstä erityisesti hallintolainkäytön näkökulmasta 

Yleistä

Hallinto-oikeus suhtautuu myönteisesti oikeusapujärjestelmän yksinkertaistamista ja tuomioistuinten työn helpottamista koskeviin suunnitelmiin. Hallinto-oikeudessa on viime vuosina ollut kuitenkin verrattain vähän asioita, joissa on ollut mukana oikeusapua saaneita asianosaisia, joten uudistuksella ei siten ole kovin suurta merkitystä juuri Vaasan hallinto-oikeuden työmäärään. 

Palkkioiden vahvistaminen

Oikeusapupalkkioiden vahvistamisen siirtäminen tuomioistuimelta jollekin muulle viranomaiselle tai oikeusaputoimistolle ei voi tulla kysymykseen, koska ainoastaan tuomioistuin voi arvioida asian hoitamiseen käytetyn ajan, työn laadun ja asian vaativuuden, jotka kaikki vaikuttavat palkkion määrään nykyisessä järjestelmässä. Hallinto-oikeus kannattaa, kuten työryhmäkin, nykyisen tehtäväjaon säilyttämistä.

Palkkioperusteiden uudistaminen

Avustajien tulee saada tehtävästään sen vaativuutta ja työmäärää vastaava korvaus. Tämän vuoksi palkkioperusteiden on oltava selkeitä ja ennakoitavia. Niiden soveltamisen on oltava yksinkertaista, erityisesti jos aiotaan hyödyntää sähköistä asiankäsittelyä. Työryhmä on päätynyt kannattamaan mallia, jossa palkkio avustajalle määräytyy ensisijaisesti ajankäytön perusteella, jolloin palkkio lähtökohtaisesti vastaisi tehdyn työn määrää. 

Hallinto-oikeus kannattaa periaatteessa ajankäytön perusteella määräytyvää palkkiota. Ajankäyttö arvioitaisiin kuitenkin sen mukaan, mitä kulloinenkin tehtävä edellyttää kokeneelta ja ammattitaitoiselta avustajalta. Tuomioistuin joutuisi siis jokaisessa asiassa arvioimaan tehtävää hoitavan avustajan työn laatua. Avustajat eivät aina ole kovin perehtyneitä juuri sen alan tehtäväkenttään, jota asia koskee, vaikka he muutoin ovatkin kokeneita ja ammattitaitoisia. Avustajan erikoisosaamisen puutteen takia voitaisiin näin ollen joutua arvioimaan tehtävään käytetty aika toisin kuin avustaja on esittänyt. Toisaalta on ehdotettu otettavaksi käyttöön vähimmäispalkkio, joka joissakin tapauksissa saattaisi korjata edellä mainitun jonkin alan erikoisosaamisen puutteesta johtuvan ajankäytön.

Yhtenäinen sähköinen käsittelypohja

Yhtenäisen sähköisen käsittelypohjan luomisella voidaan saavuttaa ajankäytössä säästöä, mikäli oikeusapua saavien asioita on paljon. Hallinto-oikeudessa näitä asioita on vähän, joten sähköisellä käsittelypohjalla ei ole niin suurta merkitystä. Hallinto-oikeus pitää hyvänä sitä, että avustaja  velvoitetaan toimittamaan hyvissä ajoin ja viimeistään istuntopäivää edeltävänä arkipäivänä selvitys siihenastisista toimenpiteistä tuomioistuimelle ja vastapuolelle. Kirjallisessa menettelyssä avustajan tulisi toimittaa selvitys toimenpiteistään viimeisimmän vastinekirjelmän liitteenä.

Muilta osin hallinto-oikeus ei katso tarpeelliseksi lausua asiasta.

Lausunnon ovat valmistelleet hallinto-oikeustuomarit Riitta Fränti ja Heikki Huhta.

Lausunto on käsitelty hallinto-oikeuden johtoryhmässä.

Ma ylituomari			Markku Latva-Teikari